宿栖賢寺
作者：郭祥正
朝代：宋

paragraphs: 遥憐李太白，吟望瀑布水。
不知三峽流，翠灑虚烟裏。
雄聲雷雨驟，遠響松風靡。
誰留千丈虹，長在雲根倚。
遂令車馬來，朗瞻樓殿啟。
明明銀色界，浩浩蟾波洗。
居中梵天衆，聞思悟玄理。
長老乃摩詰，取供在彈指。
普薰毛孔香，真寶超凡鄙。
病夫寄一榻，清泠濯心耳。
飄然睡鄉去，策杖中夜起。
不能跨鯨魚，揮筆信非美。